Henover weekenden er Thisted Bryghus landet i lidt af et stormvejr. Det begyndte, da bryggeriet lavede en såkaldt "private label" - altså en specialdesignet etiket - for en lokal Nye Borgerlige-kandidat fra Thisted. Men selvom flere andre partier tidligere også har fået lavet specialdesignede øl-etiketter hos bryggeriet, fik Nye Borgelige-etiketten så meget kritik især på de sociale medier, at Thisted Bryghus lørdag valgte at trække den tilbage. Søndag skiftede bryghuset mening og vil alligevel gerne lave øl-etiketter også til politiske partier. Det hele begyndte blot med en idé i valgkampen. - Nogle giver rundtstykker, nogle giver roser væk. Vi har interesseret os lidt for øl, fortæller Brian Nielsen, der er byrådskandidat for Nye Borgerlige i Thisted. Han havde forestillet sig, at det bare ville være en sjov gimmick at få produceret øl med Nye Borgerliges formand Pernille Vermund på. - Jeg havde forestillet mig, det bare var sjov og hat og briller. Og så gik det over til noget fuldstændig andet, som vi overhovedet ikke havde forestillet os. En hetz mod et bryghus og en hetz mod vores parti, der det fra Brian Nielsen fra Snedsted. I løbet af weekenden er der kommet flere tusinde kommentarer og opslag på de sociale medier. I Snedsted har Brian Nielsen svært ved at forstå det: - Det er fuldstændigt åndssvagt - bare på grund af en skide øl, siger han.

Referat:
Nogle partier giver rundstykker, andre giver roser. Hos Nye Borgerlige i Thisted ville man bare give en øl. Det udløste en shitstorm mod lokalt bryggeri.